b'\n_START_ARTICLE_\nStokholmo konferencija\n_START_PARAGRAPH_\nStokholmo konferencija \xe2\x80\x93 lietuvi\xc5\xb3 politini\xc5\xb3 centr\xc5\xb3 \xc4\xafvairiose \xc5\xa1alyse atstov\xc5\xb3 pasitarimas 1917 m. spalio 18-spalio 20  d., taip pat ir 1918 m. sausio 3-sausio 6 d._NEWLINE_Pirmojoje Stokholmo konferencijoje dalyvavo lietuvi\xc5\xb3 politini\xc5\xb3 centr\xc5\xb3 atstovai i\xc5\xa1 Rusijos, \xc5\xa0veicarijos, Skandinavijos, JAV. Vokietijos okupuot\xc4\x85 Lietuv\xc4\x85 atstovavo Lietuvos Tarybos vicepirmininkas Jurgis \xc5\xa0aulys. Konferencija pri\xc4\x97m\xc4\x97 rezoliucij\xc4\x85, reikalaujan\xc4\x8di\xc4\x85, kad kariaujan\xc4\x8dios valstyb\xc4\x97s pripa\xc5\xbeint\xc5\xb3 Lietuv\xc4\x85 nepriklausoma valstybe. Taip pat visi u\xc5\xbesienio valstyb\xc4\x97se gyvenantys lietuviai buvo raginami imtis aktyvios informacin\xc4\x97s - agitacin\xc4\x97s veiklos u\xc5\xbe Lietuvos nepriklausom\xc4\x85 valstyb\xc4\x99. Konferencija taip pat pripa\xc5\xbeino Lietuvos Taryb\xc4\x85 lietuvi\xc5\xb3 tautos auk\xc5\xa1\xc4\x8diausiu organu._NEWLINE_Antrojoje Stokholmo konferencijoje priimta rezoliucija reikalavo, kad Rusija ir Vokietija pripa\xc5\xbeint\xc5\xb3 Lietuvos nepriklausomyb\xc4\x99 etnografin\xc4\x97se ribose, kad lietuvi\xc5\xb3 atstovai b\xc5\xabt\xc5\xb3 priimti kaip lygiaver\xc4\x8diai dalyviai bet kokiose taikos derybose. Rezoliucijoje taip pat reikalauta leisti lietuvi\xc5\xb3 tautai deklaruoti savo norus be jokio i\xc5\xa1orinio spaudimo, leisti su\xc5\xa1aukti lietuvi\xc5\xb3 tautos Steigiam\xc4\x85j\xc4\xaf Seim\xc4\x85 Vilniuje.'